เผยนาทีช่วยลูกช้างตกเขา กลับเข้าโขลง สู่อ้อมอก-ดูดนมแม่ในรอบ 2 สัปดาห์
เครดิตภาพ : สามารถ เลาห์ประเสริฐ ปศุสัตว์อำเภอพะโต๊ะ,น่าชื่นชม การทำงานของทีมช่วยลูกช้างแรกเกิดตกเขา ที่ อช.น้ำตกหงาวนำมารักษาพักฟื้นนาน 17 วันจนแข็งแรง พาส่งคืนสู่อ้อมอกแม่เข้าโขลงได้สำเร็จ ท่ามกลางความลุ้นระทึกของเจ้าหน้าที่,จากกรณีเจ้าหน้าที่อุทยานแห่งชาติน้ำตกหงาว และชาวบ้านได้ช่วยเหลือลูกช้างแรกเกิดเพศเมีย พลัดตกจากภูเขาสูงชันกว่า 200 เมตร บริเวณหมู่ที่ 10 ตำบลตะโก อ.ทุ่งตะโก จ.ชุมพร ซึ่งอยู่กลางหุบเขาเขตติดต่อกับ จ.ระนอง ตั้งแต่ปลายเดือนกุมภาพันธ์ที่ผ่านมา แล้วนำมาเลี้ยงอนุบาลไว้ข้างที่ทำการกำนันตำบลตะโก,โดยมีนายสัตวแพทย์และผู้เชี่ยวชาญจากกรมอุทยานแห่งชาติสัตว์ป่าและพันธุ์พืช มาคอยช่วยเหลือดูแลรักษาอาการบาดเจ็บและฟื้นฟูให้สุขภาพแข็งแรงเพื่อหาทางนำกลับคืนสู่อ้อมอกแม่และโขลง ตามข่าวที่เสนอมาก่อนหน้านี้นั้น,เมื่อวันที่ 17 มีนาคม 2561 นายสามารถ เลาห์ประเสริฐ ปศุสัตว์อำเภอพะโต๊ะ หนึ่งในทีมงานติดตามช่วยเหลือลูกช้างกล่าวถึงความคืบหน้ากรณีดังกล่าวว่า กรมอุทยานแห่งชาติสัตว์ป่าและพันธุ์พืช และอีกหลายหน่วยงาน นำโดย ดร.สุชาติ โภชฌงค์ นักวิชาการป่าไม้ ชำนาญการพิเศษ นายสัตวแพทย์บุรฉัตร ตันประดิษฐ์ สัตวแพทย์ชำนาญการกลุ่มงานเพาะเลี้ยงสัตว์ป่า สำนักอนุรักษ์สัตว์ป่า กรมอุทยานแห่งชาติ สัตว์ป่าและพันธุ์พืช นายฤทธิกรณ์ นุมลอย หัวหน้าอุทยานแห่งชาติน้ำตกหงาว นายนพพร แก้วกนิษฐารักษ์ ปศุสัตว์จังหวัดชุมพร นายพิชัย โพธิ์กระสังข์ สัตวแพทย์ชำนาญการ หัวหน้ากลุ่มพัฒนาสุขภาพสัตว์ และทีมงานกว่า 20 คน ซึ่งหลังจากดูแลรักษาฟื้นฟูสุขภาพลูกช้างแรกเกิดตัวดังกล่าวที่ตกเขานานกว่า 2 สัปดาห์ จนแข็งแรงสมบูรณ์ โดยห้ามไม่ให้ผู้ไม่เกี่ยวข้องเข้าไปสัมผัสกับตัวช้างเพื่อไม่ให้มีกลิ่นของมนุษย์ติดตัวลูกช้าง และนำมูลช้างจากโขลงช้างที่มีทั้งหมด 7 ตัว ซึ่งมีแม่ของลูกช้างตัวที่ตกเขารวมอยู่ในโขลงดังกล่าวด้วย มาคอยทาตัวลูกช้างไว้ตลอดเวลา,ปศุสัตว์อำเภอพะโต๊ะ กล่าวว่า ขณะนี้ ทีมงานชุดช่วยเหลือลูกช้างจากกรมอุทยานแห่งชาติสัตว์ป่าและพันธุ์พืช หน่วยงานที่เกี่ยวข้อง อาสาสมัคร ผู้นำชุมชน และชาวบ้านในพื้นที่ได้เคลื่อนย้ายลูกช้างไปยังจุดที่กำหนดบริเวณหมู่ 8 ตำเขาค่าย อ.สวี จ.ชุมพร ซึ่งเป็นเขตติดต่อที่อยู่ใกล้กับจุดที่พบลูกช้างตกเขา ขณะเดียวกัน ได้ประสานงานกับเจ้าหน้าที่อุทยานแห่งชาติน้ำตกหงาว ชุดเดินป่าซึ่งติดตามโขลงของแม่ช้าง ให้ต้อนโขลงลงจากเขามายังจุดเป้าหมายที่ทำคอกไม้ไผ่ขังลูกช้างไว้ จนกระทั่งเวลาประมาณ 16.30 น.ของวันที่ 14 มีนาคม 2561 ที่ผ่านมา โขลงช้างทั้ง 7 ตัวได้เดินผ่านมายังจุดกำหนด,นายสามารถ กล่าวอีกว่า เมื่อได้ยินเสียงลูกช้างร้อง โขลงช้างต่างวิ่งกรูเข้าไปหา พร้อมส่งเสียงร้องดังสนั่นเป็นระยะๆ นานกว่า 1 ชั่วโมง ท่ามกลางความวิตกลุ้นระทึกของเจ้าหน้าที่ ที่คอยซุ่มดูอยู่ห่างๆ และได้เตรียมปืนยิงยาสลบไว้พร้อมหากโขลงช้างไม่รับลูกคืน และทำร้าย เจ้าหน้าที่พร้อมจะยิงยาสลบใส่ช้างตัวที่ทำร้ายทันที แต่กลับเป็นเรื่องที่น่ายินดีอย่างมากที่ช้างในโขลง และแม่ช้าง ช่วยกันพังคอกที่ทำไว้หลวมๆแล้วรับลูกช้างคืนกลับเข้าโขลงไปในที่สุด พร้อมกับให้ลูกของมันดูดนมแม่ของมันเป็นครั้งแรกในรอบกว่า 2 สัปดาห์ที่ต้องจากกัน,ปศุสัตว์อำเภอพะโต๊ะ กล่าวด้วยว่า ลูกช้างตัวดังกล่าวชุดช่วยเหลือได้ตั้งชื่อว่า พังบุญมาก เป็นลูกช้างแรกเกิดพบตกจากเขาสูงตั้งแต่วันที่ 24 ก.พ.61 ที่ผ่านมา รวมระยะเวลาพักฟื้น 17 วัน มีน้ำหนักกว่า 200 กิโลกรัม ก่อนนำส่งคืนสูอ้อมอกแม่และโขลงของมันได้สำเร็จ ท่ามกลางความยินดีของเจ้าหน้าที่ทุกฝ่ายซึ่งต้องคอยติดตามดูแลอยู่กินร่วมกับมันมาตลอด 24 ชั่วโมงทุกวัน.
น่าชื่นชม การทำงานของทีมช่วยลูกช้างแรกเกิดตกเขา ที่ อช.น้ำตกหงาว นำมารักษาพักฟื้นนาน 17 วันจนแข็งแรง พาส่งคืนสู่อ้อมอกแม่เข้าโขลงได้สำเร็จ ท่ามกลางความลุ้นระทึกของเจ้าหน้าที่
ลูกช้างแรกเกิด,พังบุญมาก,สามารถ เลาห์ประเสริฐ,อุทยานแห่งชาติน้ำตกหงาว,ส่งลูกช้างกลับฝูง,ข่าวทั่วไป